**LIETUVOS RESPUBLIKOS SVEIKATOS APSAUGOS MINISTRAS**

**Į S A K Y M A S**

**DĖL ALZHEIMERIO LIGOS DIAGNOZAVIMO IR GYDYMO METODŲ BEI ALZHEIMERIO LIGOS DIAGNOSTINIŲ KRITERIJŲ PATVIRTINIMO**

2000 m. liepos 4 d. Nr. 382

Vilnius

Vadovaudamasis Privalomojo sveikatos draudimo tarybos 2000 04 20 posėdžio protokolu Nr. 2,

1. Tvirtinu:

1.1. Alzheimerio ligos diagnozavimo ir gydymo metodus (1 priedas);

1.2. Alzheimerio ligos diagnostinius kriterijus (2 priedas).

2. Įsakymo vykdymo kontrolę pavedu viceministrei R. Vaitkienei.

SVEIKATOS APSAUGOS MINISTRAS RAIMUNDAS ALEKNA

PATVIRTINTA

sveikatos apsaugos ministro

2000 m. liepos 4 d. įsakymu Nr. 382

1 priedas

**Alzheimerio ligos diagnozavimo ir gydymo metodai**

Alzheimerio liga diagnozuojama, jei ligonis atitinka visus tikėtinos Alzheimerio ligos kriterijus.

**1. Ligonio ištyrimas:**

1.1. bendras klinikinis;

1.2. klinikinis neurologinis;

1.3. psichiatro konsultacija;

1.4. mini protinės būklės tyrimas (toliau – MMSE);

1.5. galvos kompiuterinė tomografija (toliau – KT) arba magnetinio rezonanso tomografija (toliau – MRT) (atliekama norint įsitikinti, kad liga nesusijusi su kraujagyslių demencija arba augliu);

1.6. bendras kraujo tyrimas (su eritrocitų nusėdimo greičiu);

1.7. skydliaukės funkcijos įvertinimas (L – tiroksinas 4, tireotropinis hormonas);

1.8. kepenų ir inkstų funkcijos biocheminiai rodikliai.

**2. Alzheimerio liga gydoma:**

2.1. acetilcholinesterazės inhibitoriais (Aricept), jei atitinka tikėtinos Alzheimerio ligos diagnozę pagal NINCDS–ADRDA kriterijus ir demencija yra lengva ar vidutinė (MMSE ≥ 11 balų), bei nėra kontraindikacijų;

2.2. simptomiškai, jei MMSE ≤ 10 balų arba yra psichozės ar depresijos požymių.

\_\_\_\_\_\_\_\_\_\_\_\_\_\_

PATVIRTINTA

sveikatos apsaugos ministro

2000 m. liepos 4 d. įsakymu Nr. 382

2 priedas

**Alzheimerio ligos diagnostiniai kriterijai**

**1. Klinikiniai tikėtinos Alzheimerio ligos diagnozavimo kriterijai:**

1.1. demencija, nustatyta kliniškai, dokumentuota MMSE, Blessedo Demencijos skale ir patvirtinta tolesniu neuropsichologiniu tyrimu;

1.2. dviejų ar daugiau pažinimo procesų defektai;

1.3. progresuojantis atminties ir kitų kognityvinių funkcijų blogėjimas;

1.4. sąmonės sutrikimų nebuvimas;

1.5. liga susergama vyresnio kaip 40 metų amžiaus;

1.6. sisteminio susirgimo ar kitos smegenų ligos, dėl kurių gali sutrikti pažinimo procesas, nebuvimas.

**2. Tikėtinos Alzheimerio ligos diagnozę patvirtina:**

2.1. specifinių kognityvinių funkcijų, tokių kaip kalba, motoriniai įgūdžiai ir suvokimas, progresuojantis sutrikimas (afazija, apraksija, agnozija);

2.2. sutrikusi kasdienė gyvenimo veikla;

2.3. šeiminė panašių sutrikimų anamnezė, ypač jei ji yra patvirtinta patomorfologiškai;

2.4. paraklinikiniai tyrimai: normalus likvoras, normali arba su nespecifiniais pakitimais elektroencefalograma, smegenų atrofijos požymiai tiriant KT ar MRT.

**3. Kiti klinikiniai požymiai, neprieštaraujantys tikėtinos Alzheimerio ligos diagnozei, jei atmestos kitos galimos demencijos priežastys:**

3.1. Plato ligos metu;

3.2. su liga susijusi depresija, nemiga, inkontinencija, kliedesiai, iliuzijos, haliucinacijos, žodiniai, emociniai ar fiziniai protrūkiai, seksualiniai sutrikimai, svorio mažėjimas;

3.3. kiti neurologiniai sutrikimai, ypač vėlyvoje ligos stadijoje, įskaitant raumenų tonuso padidėjimą, mioklonijas, eisenos sutrikimus;

3.4. traukuliai vėlyvoje ligos stadijoje;

3.5. normali ligonio amžiaus grupei KT.

**4. Požymiai, verčiantys abejoti tikėtinos Alzheimerio ligos diagnoze:**

4.1. staigi apoplektinė pradžia;

4.2. židininiai neurologiniai simptomai, tokie kaip hemiparezė, regėjimo lauko defektai, koordinacijos ir jutimų sutrikimai ankstyvoje ligos stadijoje;

4.3. priepuoliai ar eisenos sutrikimai ligos pradžioje ar ankstyvoje jos stadijoje.

**5. Galima Alzheimerio liga diagnozuojama:**

5.1. esant demencijos sindromui ir nesant kitų neurologinių, psichikos ar sisteminių susirgimų, galinčių sukelti demenciją, kai ligos pradžia ir klinikinė eiga pasireiškia įvairiomis formomis;

5.2. esant demencijos sindromui ir kitai sisteminei ar smegenų ligai, galinčiai sukelti demenciją, tačiau nelaikomai pagrindine jos priežastimi;

5.3. kai yra vienas didelis palaipsniui progresuojantis pažinimo procesų defektas ir nėra kitų šį defektą paaiškinančių priežasčių.

**6. Tikros Alzheimerio ligos diagnozės kriterijai:**

6.1. klinikiniai tikėtinos Alzheimerio ligos kriterijai;

6.2. biopsijos ar autopsijos būdu gautas histopatologinis patvirtinimas.

\_\_\_\_\_\_\_\_\_\_\_\_\_\_